**АЛИТЕРАТУРЕИ АҦХЬАҨЦӘЕИ ЕИМАДАЗАРЦ**

Иаҳхысыз ашықәс декабр анҵәамҭазы иҭыҵыз ажурнал «Алашара» №6 иануп ҳаҧсуа литературазы еиуеиҧшым азҵаарақәа ирызкны ажурнал еиқәнаршәаз анкета аҭакқәа. Уаҟа хадаратәла иқәыргылаз азҵаарақәа рахьтә иалкаазарц ахәҭоуп акы: иҟаҵатәузеи ҳаҧсуа литература инарҭбааны ажәлар рыларҵәаразы? Ари азҵаара аҭак аҟаҵара имариоу усны ишыҟамгьы, иамҩаны иаабоит ақәҿыҭра, уи иазкны агәаанагарақәа рҳәара.

Аҧсуа литература ҳажәлар иахьынӡахәҭоу рыларҵәаразы иҟаҵатәу аусқәа рацәоуп. Урҭ зегьы реиқәыҧхьаӡара залшом. Аха раҧхьаӡа иргыланы, ихымҧадатәиу усны иҧхьаӡатәуп ҳтәыла ақалақьқәа зегьы рҿы аҳәынҭқарра иатәу «Аҧсуа шәҟәы аҩны» захьӡу ашәҟәыҭирҭа адәқьанқәа раартра. Избан акәзар, акы, адәқьанқәа рҿы (дара урҭгьы маҷны иҳамоуп, аха) ҳаҧсуа шәҟәқәа полиграфиатә хаҭабзиарала егьырҭ аҭыжьымҭақәа раасҭа ахьысҳара ахьрымоу азы урҭ ирылаӡуашәа аабоит. Ҩбагьы, аҧсуа шәҟәқәа хыҧхьаӡарала егьырҭ аҭыжьымҭақәа раасҭа иахьеиҵоу аҟынтә, аҧыжәара ааныркылартә иҟам.

Уаанӡа ҳаҧсуа литература аҿиара апроблемақәа ртәы ианалацәажәоз еиҳарак хшыҩзышьҭра зырҭоз ашәҟәқәа ианаамҭаз иахьызҭымҵуаз акәын. Зегьы ибзиаӡаны иргәалашәоит аибашьра ашьҭахь аҧсуа шәҟәқәа (аҧсуа шәҟәқәа мацарагьы ракәым, изакәызаалак егьырҭ аҭыжьымҭақәагьы) рҭыжьра иацыз ауадаҩрақәа. Ҳаҧсуа шәҟәыҩҩцәа рҩымҭақәа шықәсырацәала изҭымҵуа атипографиаҿы ишьҭан, аҧара аҟамзаара иахҟьаны. Аха убасҟангьы иҟан алитература аҵакы еилызкаауаз, адоуҳатә культура иаҵанакуа бзианы издыруаз, ацхыраара ҟазҵоз аӡәык-ҩыџьак. Убри аганахьала ҿырҧштәыс иааҳгар ҟалоит иахьа Аҧсны Ахадас иҟоу Алеқсандр Золотинск-иҧа Анқәаб илшамҭақәа. Уи ибзоурала хыҧхьаӡара рацәала ҳаҧсуа шәҟәыҩҩцәа рышәҟәқәа адунеи рбеит. Егьырҭ зегь ҳарҟәаҵып, ҳазхәыцып «Аҧсуа поезиа антологиа» аҭыҵра ҳмилаҭ рыҧсҭазаараҿы ҵакыс иамоу. Иахьа аҭагылазаашьа маҷк аҽаҧсахит. Аҳәынҭқарра алшарала ашәҟәқәагьы цәгьамкәа иҭыҵуеит. Аха рыцҳарас иҟалаз, урҭ аҧхьаҩ ицәыхарахеит.

Аҧсуа литература аларҵәара атәы анаҳҳәа, иазгәаҳҭап егьырҭ амилаҭқәа рҿы аҭагылазаашьа шыҟоу. Ҳәарада, атәылақәа зегьы ҳара ҳрылсны иҳамбац, азҵаара ҳашьҭаланы иҭаҳамҵаац, аха лакҩакрада иубаратәы иҟоуп ҳәынҭқаррацыҧхьаӡа дара рмилаҭ литература мацара иатәу ашәҟәыҭирҭа адәқьанқәа аартны ишрымоу. Ахара ацара заҭахузеи, ааигәа Аҟәа ақалақь агәаны иаартын «Аурыс шәҟәы аҩны» захьӡу ашәҟәыҭирҭа адәқьан. Ҳара уаҟа иқәны иҳамбеит аурыс милаҭ иртәу ада даҽа тәым литературак. Ус анакәха, аурыс жәлар рмилаҭтә литература Урыстәыла адагьы, аҳәаанырцәтәи атәылақәа рҿгьы иӡырыргоит. Ари иҳанаҳәо рацәоуп.

Аурыс литература иамоу амҽхак ала, уи ахы арӡраны иҟаӡам иахьакәзаалакгьы. Аха ҳара ҳҳәынҭқарраҿы ҳаҧсуа литература, иаҳҳәа-иааӡа, ашәарҭара иҭагылоуп. Ҳаҧсуа шәҟәқәа аҧхьаҩ иҟынӡа изнеиуам, иҧсыҽуп аимадарақәа. Ҵабыргуп, ҳара иҳалшом даҽа ҳәынҭқаррак аҿы аҧсуа шәҟәыҭирҭа адәқьанқәа раартра. Аха ҳтәылаҿы уи ҟаҵазар ауеит, избанзар аӡәгьы мап ҳәа ахиҳәааӡом.

Алитература ахаҭа аҩаӡара, агьама уҳәа ртәы ҳаҟәыҵып, уи даҽа зҵаароуп. Аха, ишыҟазаалакгьы, Аҧсны иааҭыҵуа аҧсуа ҭыжьымҭақәа қалақьцыҧхьаӡа еизакны иҟазар бзиан.

Иахьа ҳтәылаҿы аиҭашьақәыргыларатә усқәа анымҩаҧысуа, еиуеиҧшым ақьафурҭақәа, аҧацхақәа, ахәҳахәҭратә обиектқәа уҳәа рыргылара мҽхакы ҭбаала ианцо, абри аусгьы аҳәынҭқарра аҩаӡара аҟынӡа инаганы иазхьаҧшымзар ада ҧсыхәа амамкәа ҳааҭагылеит. Қалақьцыҧхьаӡа ахәыҷ баҳчақәа раартра шаҭаху еиҧш, иаарттәуп аҧсуа шәҟәы мацара иазку ашәҟәыҭирҭа адәқьанқәагьы.

Аҧснытәи аҳәынҭқарратә университет аректор, академик А.А.Гәарамиа, аҧсуаа милаҭтә идеианы иҟарҵаша аҵарадырра ауп ҳәа ииҳәаз ҵабыргхаҭоуп. Аҵарадырра аҳәаақәа ирҭагӡаны ишьҭухыр ауеит ҳаҧсуа литературагьы.

Даҽакгьы. Аҧсуа литература, иааизакны ҳаҧсуа шәҟәқәа рӡыргара хықәкыс иҟаҵаны, Аҧсуа телехәаҧшраҿы еиҿкаазар бзиан «Алитература ахҳәаа» захьӡу адырраҭара. Уи формас иауҭаша рацәоуп. Аха уи алитературатә хҳәааи, алитературатә критикеи инархырҳәҳәаны, аибарҽхәарақәеи ажәа «ҟәазқәеи» ирцәыхьчатәхоит. Зны-зынла ҳабжьара ишыҟалало еиҧш, алитературатә ҧҵамҭа ишалацәажәо, автор изку аочерк ажанр ахь ишиасуа еиҧш акәымкәа.

Игәцарактәуп ҳәа исыҧхьаӡоит ашколқәа рҿы алитературатә кружокқәа русура. Насгьы аиҳабыратә классқәа рҿы итәоу аҵаҩцәа ҳлитературатә журнал заҵә «Алашареи» агазеҭ «Аҧсни» иаҧхьалартә еиҧш аусқәа еиҿкаатәуп ақалақьқәеи араионқәеи рҵара аҟәшақәа русбарҭақәа рыцхыраарала. Иқәыргылазар ҟалоит абас еиҧш азҵаарагьы: хыхь зыӡбахә ҳҳәаз ҳаҧсуа журнали ҳаҧсуа газеҭи ззымдыруа, урҭ ирмыҧхьо ашколхәыҷқәа аҧсуа литература амаҭәар азы ахәшьара бзиа рыҭатәым ҳәа.

Ҳаҧсуа литературеи ҳажәлари реимадара азҵаарақәа ирызкны, шықәсык ахьтә ҩынтә ирыдамзаргьы, аҧсуа бызшәеи алитературеи рырҵаҩцәа алархәны имҩаҧгалатәуп асеминарқәа. Урҭ русура атәы инарҭбааны ицәыргатәуп ателехәаҧшреи арадиои рҿы.

Аҧсуа литература ҳажәлар рыларҵәаразы аус утәуп ашәҟәыҩҩцәа реиҿкаарақәа рыҩаӡаралагьы. Лассы-лассы еиҿкаалатәуп алитературатә еиҧыларақәа, ахәылҧазқәа, автортә қәгыларақәа уҳәа убас иҵегьы. Аҵыхәтәантәи аамҭазы убри аганахьала традициа бзианы ишьақәгыло иалагеит Аҧсны ашәҟәыҩҩцәа Реидгыла имҩаҧнаго аусура, еиҳаракгьы аҿар алитература радыҧхьалараҿы.

Ҳарҭ иаҳхаҳмыршҭуазароуп, ашәа хаак еиҧш еснагь ҳлымҳа иҭаҩуазароуп зны Д.Гәлиа иажәеинраалақәа руак аҿы ииҳәаз ажәақәа: «Ашәҟәы рҵагоуп, уи ааӡагоуп, шәаҧхьала зегьы!».

Агазеҭ «Аҧсны». – 2013 ш., №16.